CELEX: 32015R2064
Language: hr
Date: 2015-11-17 00:00:00
Title: Provedbena uredba Komisije (EU) 2015/2064 оd 17. studenoga 2015. o izmjeni Uredbe (EEZ) br. 2454/93 o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice u pogledu solarnog stakla namijenjenog za preradu u postupku prerade pod carinskim nadzorom (Tekst značajan za EGP)

18.11.2015   
            
            
               HR
            
            
               Službeni list Europske unije
            
            
               L 301/12
            
         PROVEDBENA UREDBA KOMISIJE (EU) 2015/2064
   оd 17. studenoga 2015.
   o izmjeni Uredbe (EEZ) br. 2454/93 o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice u pogledu solarnog stakla namijenjenog za preradu u postupku prerade pod carinskim nadzorom
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 2913/92 od 12. listopada 1992. o Carinskom zakoniku Zajednice (1), a posebno njezin članak 247.,
   budući da:
   
               (1)
            
            
               Uredbom Komisije (EEZ) br. 2454/93 (2) predviđena je mogućnost da se određena roba prerađuje u postupku prerade pod carinskim nadzorom bez ispitivanja gospodarskih uvjeta iz članka 133. točke (e) Uredbe (EEZ) br. 2913/92. Za takvu robu gospodarski uvjeti smatraju se ispunjenima u skladu s člankom 552. Uredbe (EEZ) br. 2454/93. Ta je roba obuhvaćena dijelom A Priloga 76. Uredbi (EEZ) br. 2454/93.
            
         
               (2)
            
            
               Pod rednim brojem 11 dijela A Priloga 76. Uredbi (EEZ) br. 2454/93 obuhvaćeni su određeni dijelovi, sklopovi, komponente ili materijali koji se mogu preraditi u proizvode informacijske tehnologije.
            
         
               (3)
            
            
               Solarno staklo može se prerađivati u solarne panele u postupku prerade koji se provodi uz carinski nadzor. Taj je postupak prerade obuhvaćen rednim brojem 11 dijela A Priloga 76. Uredbi (EEZ) br. 2454/93.
            
         
               (4)
            
            
               Ako bi se deklariralo za puštanje u slobodni promet, na solarno staklo podrijetlom iz Narodne Republike Kine namijenjeno za preradu uz carinski nadzor primjenjivala bi se konačna antidampinška pristojba u skladu s Provedbenom uredbom Komisije (EU) br. 470/2014 (3) ili konačna kompenzacijska pristojba u skladu s Provedbenom uredbom Komisije (EU) br. 471/2014 (4).
            
         
               (5)
            
            
               Zbog prerade solarnog stakla podrijetlom iz Narodne Republike Kine u postupku prerade koji se provodi uz carinski nadzor mogli bi biti ugroženi bitni interesi proizvođača solarnog stakla iz Unije. Stoga bi preradu uz carinski nadzor trebalo omogućiti tek nakon što Odbor za Carinski zakonik ispita gospodarske uvjete u skladu s člankom 552. stavkom 2. Uredbe (EEZ) br. 2454/93 i zaključi da su ti uvjeti ispunjeni.
            
         
               (6)
            
            
               Uredbu (EEZ) br. 2454/93 stoga je potrebno na odgovarajući način izmijeniti.
            
         
               (7)
            
            
               Mjere predviđene u ovoj Uredbi u skladu su s mišljenjem Odbora za Carinski zakonik,
            
         DONIJELA JE OVU UREDBU:
   Članak 1.
   U dijelu A Priloga 76. Uredbi (EEZ) br. 2454/93, tekst u stupcu 1 pod rednim brojem 11 zamjenjuje se sljedećim:
   
      „Sve vrste elektroničkih dijelova, komponenti, sklopova (uključujući podsklopove) ili materijala (neovisno o tome jesu li elektronički) koji su neophodni za elektroničko funkcioniranje prerađenog proizvoda s izuzetkom solarnog stakla na koje bi se primjenjivala privremena ili konačna antidampinška pristojba ili privremena ili konačna kompenzacijska pristojba ako bi bilo deklarirano za puštanje u slobodni promet.”
   
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 17. studenoga 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 302, 19.10.1992., str. 1.
   
   
      (2)  Uredba Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (SL L 253, 11.10.1993., str. 1.).
   
      (3)  Provedbena uredba Komisije (EU) br. 470/2014 od 13. svibnja 2014. o uvođenju konačne antidampinške pristojbe i konačnoj naplati privremene pristojbe na uvoz solarnog stakla podrijetlom iz Narodne Republike Kine (SL L 142, 14.5.2014., str. 1.).
   
      (4)  Provedbena uredba Komisije (EU) br. 471/2014 od 13. svibnja 2014. o uvođenju konačnih kompenzacijskih pristojbi na uvoz solarnog stakla podrijetlom iz Narodne Republike Kine (SL L 142, 14.5.2014., str. 23.).